Boeremag-verhoor: Derde lid skuldig bevindRooikoos du Plessis, een van die verdagtes in die Boeremag-saak, is Maandag in die Noord-Gautengse hooggeregshof skuldig bevind aan hoogverraad. Die broers, Mike en André du Toit, is verlede week deur die hof skuldig bevind aan hoogverraad. Mike is as die meesterbrein agter die Boeremag-staatsgreepkomplot uitgewys. Die Boeremag het glo beplan om die ANC-regering omver te werp om ŉ “slegs wittes”-staat te skep. Regter Eben Jordaan het beslis dat Du Plessis ŉ groot rol in die komplot gespeel het om ŉ staatsgreep uit te voer. Nog 19 verregses word onder andere van hoogverraad, terrorisme en moord aangekla. Dit is die sesde dag van die uitspraak wat na verwagting meer as drie weke lank kan voortduur.